b"\n_START_ARTICLE_\nSant Juli\xc3\xa0 de Vilacorba\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de petites dimensions, que consta d'una sola nau de planta rectangular, amb un annex dedicat a la sagristia. La nau est\xc3\xa0 orientada de llevant a ponent, la qual cosa mostra el seu origen rom\xc3\xa0nic. La porta de l'esgl\xc3\xa9sia s'obre a la fa\xc3\xa7ana sud, podent \xc3\xa9sser que correspongui a la primitiva; els murs arrebossats deixen a la vista les pedres de les llindes de la porta. La construcci\xc3\xb3 es cobreix a dos vessants amb teula \xc3\xa0rab. A l'angle nord-oest s'aixeca un petit campanaret._NEWLINE_De la lectura arquitect\xc3\xb2nica de l'edifici es despr\xc3\xa8n que als segles XVII o XVIII l'esgl\xc3\xa9sia va \xc3\xa9sser engrandida, fent desapar\xc3\xa8ixer, potser, l'antic absis i constru\xc3\xaft el nou presbiteri, la sagristia, el campanar i modificant la primitiva porta.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia \xc3\xa9s esmentada ja el 839, quan era la parr\xc3\xb2quia del terme del castell de Palmerola, tot i que la titularitat no arrib\xc3\xa0 fins al segle XI (1014). Al segle XIV, degut al despoblament de la zona, la demarcaci\xc3\xb3 parroquial es redu\xc3\xad als masos circumdants: Moreta, la Vinyassa, Mol\xc3\xad de Moreta i les Gases. Actualment es troba tancada i en estat de degradaci\xc3\xb3."